A4-0119/99

Ψήφισμα σχετικά με την ετήσια έκθεση για τις δραστηριότητες του Ευρωπαίου Διαμεσολαβητή κατά το 1998 (C4- 0138/99)

Το Ευρωπαϊκό Κοινοβούλιο,

- έχοντας υπόψη την ετήσια έκθεση του Ευρωπαίου Διαμεσολαβητή για το έτος 1998 (C4-0138/99),

- έχοντας υπόψη τη Συνθήκη Ίδρυσης της Ευρωπαϊκής Κοινότητας και, ειδικότερα, τα άρθρα 8 Δ, δεύτερο εδάφιο και 138 Ε,

- έχοντας υπόψη τη Συνθήκη Ίδρυσης της Ευρωπαϊκής Κοινότητας Άνθρακα και Χάλυβα, ειδικότερα δε το άρθρο 20 Δ,

- έχοντας υπόψη τη Συνθήκη Ίδρυσης της Ευρωπαϊκής Κοινότητας Ατομικής Ενέργειας, ειδικότερα δε το άρθρο 107 Δ,

- έχοντας υπόψη το ψήφισμά του της 17ης Νοεμβρίου 1993 σχετικά με τη δημοκρατία, τη διαφάνεια και την επικουρικότητα, καθώς και τη διοργανική συμφωνία για τις διαδικασίες για την εφαρμογή της αρχής της επικουρικότητας[semigr ] σχετικά με το καθεστώς του Ευρωπαίου Διαμεσολαβητή και τους γενικούς όρους άσκησης των καθηκόντων του τις ρυθμίσεις για την διεξαγωγή των εργασιών της επιτροπής συνδιαλλαγής που προβλέπεται στο άρθρο 189Β ((ΕΕ C 329 της 6.12.1993, σελ. 132.)), και την απόφαση που ενέκρινε στις 9 Μαρτίου 1994, ειδικότερα δε το άρθρο 3, παράγραφος 8 ((ΕΕ L 113 της 4.5.1994, σελ. 15.)),

- έχοντας υπόψη το ψήφισμά του της 14ης Ιουλίου 1995 σχετικά με τον ρόλο του Ευρωπαίου Διαμεσολαβητή ((ΕΕ C 249 της 25.9.1995, σελ. 226.)),

- έχοντας υπόψη το ψήφισμά του της 10ης Ιουνίου 1997 με βάση την ετήσια έκθεση σχετικά με τις εργασίες της Επιτροπής Αναφορών κατά το κοινοβουλευτικό έτος 1996-1997 ((ΕΕ C 200 της 30.6.1997, σελ. 26.)),

- έχοντας υπόψη το ψήφισμά του της 15ης Ιουλίου 1997 σχετικά με την ετήσια έκθεση του Ευρωπαίου Διαμεσολαβητή για το έτος 1996 ((ΕΕ C 286 της 22.9.1997, σελ. 41.)),

- έχοντας υπόψη προηγούμενα ψηφίσματά του σχετικά με αναφορές, ιδίως δε αυτό της 16 Ιουλίου 1998, με βάση την ετήσια έκθεση σχετικά με τις εργασίες της Επιτροπής Αναφορών κατά το κοινοβουλευτικό έτος 1997-1998 ((ΕΕ C 292 της 21.9.1998, σελ. 167.)),

- έχοντας υπόψη την έκθεση της Επιτροπής Αναφορών (A4-0119/99),

Α. εκτιμώντας ότι, σύμφωνα με τη Συνθήκη για την Ευρωπαϊκή Ένωση, καθήκον του Ευρωπαίου Διαμεσολαβητή είναι να διεξάγει τις έρευνες που κρίνει δικαιολογημένες για περιπτώσεις κακής διοίκησης στο πλαίσιο των δραστηριοτήτων των κοινοτικών θεσμικών οργάνων ή υπηρεσιών, με εξαίρεση το Δικαστήριο και το Πρωτοδικείο κατά την άσκηση των δικαιοδοτικών τους καθηκόντων, είτε βάσει καταγγελιών που του έχουν υποβληθεί είτε εξ ιδίας πρωτοβουλίας,

Β. εκτιμώντας ότι η οικοδόμηση της Ευρώπης δεν δύναται να αποκτήσει στερεότερα θεμέλια, εάν οι πολίτες δεν αισθάνονται ότι συμμετέχουν ενεργώς στην προάσπιση των δικαιωμάτων τους κατά τρόπο ενσυνείδητο και με εμπιστοσύνη στις αποφάσεις που λαμβάνονται,

Γ. εκτιμώντας ότι η αύξηση του αριθμού καταγγελιών που υποβάλλονται στον Ευρωπαίο Διαμεσολαβητή δεικνύει τη μέριμνα των πολιτών για μια διοίκηση αποτελεσματικότερη και διαφανέστερη,

Δ. εκτιμώντας ότι η καλή συνεργασία μεταξύ του Ευρωπαϊκού Κοινοβουλίου, δια μέσου της αρμόδιας Επιτροπής Αναφορών, και του Ευρωπαίου Διαμεσολαβητή πρέπει να συμβάλλει στον ορισμό, την προάσπιση και την κατοχύρωση των δικαιωμάτων του ευρωπαίου πολίτη,

1. συγχαίρει τον Ευρωπαίο Διαμεσολαβητή για τη συγκροτημένη, σαφή και περιεκτική έκθεσή του για το έτος 1998[semigr ]

2. εκφράζει την ικανοποίησή του για την άψογη και δημιουργική συνεργασία του Ευρωπαίου Διαμεσολαβητή με την Επιτροπή Αναφορών και το Ευρωπαϊκό Κοινοβούλιο[semigr ]

3. εκφράζει την ικανοποίησή του για τις προσπάθειες που κατέβαλε ο Ευρωπαίος Διαμεσολαβητής με στόχο οι σχέσεις των ευρωπαίων πολιτών με την Ευρωπαϊκή Επιτροπή, κατά τη διάρκεια της προ της ασκήσεως ένδικης προσφυγής φάσης, που προβλέπεται από το άρθρο 169 της Συνθήκης ΕΚ, στην περίπτωση παραβάσεων που διαπράττουν τα κράτη μέλη και καταγγέλλονται από τους πολίτες, να χαρακτηρίζονται από συμμετοχή, διάλογο και διαφάνεια ούτως ώστε ο πολίτης να μην τοποθετείται σε επίπεδο πληροφοριοδότη και μόνον[semigr ]

4. συμφωνεί ότι πρέπει να διευρυνθεί η δια παντός δυνατού μέσου, όπως το Διαδίκτυο και τα άλλα μέσα μαζικής επικοινωνίας, ενημέρωση των ευρωπαίων πολιτών σχετικά με τα δικαιώματά τους, όπως η υποβολή αναφορών και παραπόνων, ούτως ώστε ουδείς να παραιτείται της διεκδίκησης δικαιωμάτων του λόγω αγνοίας των δικαστικών και άλλων διαύλων που δύναται να χρησιμοποιήσει[semigr ]

5. υποστηρίζει τις προσπάθειες του Ευρωπαίου Διαμεσολαβητή για τη δημιουργία εποικοδομητικών και καρποφόρων σχέσεων με τους διαμεσολαβητές των κρατών μελών και των περιφερειών, καλώντας τους να δώσουν μεγαλύτερη προσοχή στα προβλήματα της ελεύθερης κυκλοφορίας ατόμων, προϋπόθεση που δίνει το πλήρες νόημά της στην ευρωπαϊκή ιθαγένεια[semigr ]

6. ζητεί από την Επιτροπή Θεσμικών Υποθέσεων να εξετάσει, σύμφωνα με το άρθρο 138Ε (μελλοντικό άρθρο 195), παράγραφος 4 της Συνθήκης ΕΚ τη δυνατότητα τροποποιήσεων του άρθρου 3, παράγραφος 2 του καθεστώτος του Ευρωπαίου Διαμεσολαβητή, προκειμένου ο τελευταίος κατά την άσκηση των καθηκόντων του έρευνας - και σύμφωνα με κριτήρια που πρέπει να ορισθούν, να δύναται να έχει πρόσβαση σε όλα τα σχετικά έγγραφα, καθώς και να λαμβάνει από τα άτομα των οποίων η μαρτυρία είναι απαραίτητη για τη σωστή και δίκαια εκτίμηση των καταγγελιών που του υποβάλλονται, απαντήσεις για τις οποίες αυτά δεν θα έχουν υποστεί πιέσεις εκ μέρους των ιεραρχικώς προϊσταμένων τους, τροποποιήσεις οι οποίες, σύμφωνα με το άρθρο 4, παράγραφος 1 του Καθεστώτος του Διαμεσολαβητή δεν αμφισβητούν την υποχρέωση αυτού και των υπαλλήλων του να τηρούν το απόρρητο, ενώ αποτελούν απαραίτητη προϋπόθεση προκειμένου ο πολίτης να δύναται να έχει εμπιστοσύνη στο έργο του[semigr ]

7. σημαίνει ότι είναι σημαντικό να καταρτιστεί το ταχύτερο δυνατό ένας κώδικας καλής συμπεριφοράς για τη διοίκηση, ο οποίος θα εφαρμόζεται από όλα τα κοινοτικά θεσμικά όργανα και τους αποκεντρωμένους οργανισμούς, θα είναι προσιτός σε κάθε ευρωπαίο πολίτη και θα δημοσιευθεί στην Επίσημη Εφημερίδα[semigr ]

8. συγχαίρει τον Ευρωπαίο Διαμεσολαβητή για τον ζήλο που επέδειξε κατά την οργάνωση και τη λειτουργία της γραμματείας του, βασικούς παράγοντες για την εδραίωση της υπηρεσίας του[semigr ]

9. εκφράζει την ικανοποίησή του για την απόφαση να διατεθεί ανεξάρτητος προϋπολογισμός στον Ευρωπαίο Διαμεσολαβητή και ζητεί από το Συμβούλιο να τον εγκρίνει, ούτως ώστε να καταστεί δυνατή η εκτέλεσή του το αργότερο έως το οικονομικό έτος 2001[semigr ]

10. ζητεί από τον Ευρωπαίο Διαμεσολαβητή να προβεί στη ρύθμιση του υπηρεσιακού καθεστώτος των υπαλλήλων που τον επικουρούν[semigr ]

11. φρονεί ότι ο Κανονισμός πρέπει να ορίσει ρητά την Επιτροπή Αναφορών ως επιτροπή αρμόδια για την εξέταση της ετήσιας έκθεσης και των ειδικών εκθέσεων του Ευρωπαίου Διαμεσολαβητή και υποστηρίζει τις προσπάθειες της Επιτροπής Κανονισμού, Ελέγχου της Εντολής και Ασυλιών για τις τροποποιήσεις που πρέπει να γίνουν στο άρθρο 161 του Κανονισμού[semigr ]

12. αναθέτει στον Πρόεδρό του να διαβιβάσει το παρόν ψήφισμα και την έκθεση της Επιτροπής Αναφορών στον Ευρωπαίο Διαμεσολαβητή και σε όλα τα θεσμικά όργανα και υπηρεσίες της Ευρωπαϊκής Ένωσης, τις κυβερνήσεις και τα κοινοβούλια των κρατών μελών, τους εθνικούς διαμεσολαβητές ή τους αντίστοιχους φορείς και τις εθνικές κοινοβουλευτικές επιτροπές που είναι αρμόδιες επί των αναφορών, καθώς και τα παρεμφερή όργανα των κρατών μελών.